Na temelju članka 15. stavak 2. Zakona o javnoj nabavi (Narodne novine broj 120/16) i članka 18. Statuta Grada Križevaca (Službeni Vjesnik Grada Križevaca broj: 4/09, 1/13. i 1/16) , Gradsko vijeće Grada Križevaca na 2. sjednici održanoj 12. srpnja 2017. donijelo je

**O D L U K U**

**o provedbi postupaka jednostavne nabave**

Članak 1.

Ovom se Odlukom uređuju postupci, pravila i uvjeti za nabavu robe i usluga koje provodi Grad Križevci (u  daljnjem tekstu: Grad) čija je procijenjena vrijednost bez poreza na dodanu vrijednost (PDV) manja od 200.000,00 kuna te nabavu radova čija je procijenjena vrijednost bez poreza na dodanu vrijednost (PDV) manja od 500.000,00 kuna (u daljnjem tekstu: jednostavna nabava), na koju se ne primjenjuje Zakon o javnoj nabavi.

Članak 2.

Grad propisuje sljedeće vrijednosne pragove i određuje način postupanja i ugovaranja istih:

* do 70.000,00 kn bez PDV-a - direktna pogodba sa jednim gospodarskim subjektom
* od 70.000,00 kn bez PDV-a do 200.000,00 kn bez PDV-a za robu i usluge odnosno do 500.000,00 kn bez PDV-a za radove – sukladno članku 3. ove Odluke.

Članak 3.

Postupak nabave od 70.000,00 kn do 200.000,00 kn bez PDV-a za robu i usluge odnosno 500.000,00 kn bez PDV-a za radove počinje donošenjem odluke o pokretanju postupka i imenovanju stručnog povjerenstva za jednostavnu nabavu koju donosi odgovorna osoba Grada.

Pripremu i provedbu nabave provode najmanje tri (3) člana stručnog povjerenstva za jednostavnu nabavu, koje imenuje odgovorna osoba Grada, te određuje njihove obveze i ovlasti u postupku jednostavne nabave.

Provedba postupka: Slanje na dostavu ponuda odabranim gospodarskim subjektima na dokaziv način. Broj gospodarskih subjekata kojima se dostavlja zahtjev za dostavu ponude na temelju definiranih uvjeta i zahtjeva vezanih na predmet nabave je minimalno 3 (tri).

Članak 4.

Sve nabave veće od 70.000,00 kn bez PDV-a Grad će objaviti na službenim internet stranicama.

Članak 5.

Iznimno od članka 3. ove Odluke Grad može kada je to nužno zbog žurnosti ili drugih iznimnih situacija i ovisno o predmetu nabave poziv za ponudu poslati samo jednom gospodarskom subjektu po svojem izboru.

Članak 6.

Za dokazivanje sposobnosti Grad može sukladno zahtjevnosti predmeta nabave od gospodarskih subjekata tražiti slijedeću dokumentaciju:

## Uvjet pravne i poslovne sposobnosti, te dokumenti kojima se dokazuje sposobnost

* upis u sudski, obrtni, strukovni ili drugi odgovarajući registar kojim se dokazuje registriranost za obavljanje djelatnosti iz predmeta nabave

Upis u registar dokazuje se odgovarajućim izvodom.

1. Minimalne razine financijske sposobnosti, te dokumenti kojima se dokazuje sposobnost

* solventnost koja se odnosi na račun, a podrazumijeva da nema evidentirane nepodmirene obveze.

Za dokazivanje sposobnosti potrebno je dostaviti dokument izdan od bankarskih ili drugih financijskih institucija kojim se dokazuje solventnost gospodarskog subjekta (BON-2, SOL-2 i sl.).

* da nema dospjelih nepodmirenih obveza prema Gradu i dospjelih nepodmirenih poreznih obveza.

Za dokazivanje sposobnosti potrebno je dostaviti potvrdu Grada i nadležne porezne uprave o nepostojanju duga koje ne smiju biti starije od 30 dana od početka postupka.

1. Minimalne razine tehničke i stručne sposobnosti, te dokumenti kojima se dokazuje sposobnost

* Popis sklopljenih ugovora popraćen s potvrdama druge ugovorne strane o zadovoljavajućem izvršenju ugovora s istim ili sličnim predmetom ugovora kao što je predmet nabave, čiji je iznos (bez PDV-a) minimalno u visini procijenjene vrijednosti nabave.

Potvrda mora sadržavati slijedeće podatke:

* naziv i sjedište ugovornih strana
* predmet ugovora
* vrijednost ugovora
* datum i mjesto izvođenja radova/usluga
* navod jesu li radovi/usluge izvedene u skladu s pravilima struke i uredno izvršeni
* popis tehničkih i drugih stručnjaka, te njihove obrazovne i stručne kvalifikacije

1. Izjava o nekažnjavanju

* potpisanu i ovjerenu Izjavu o nekažnjavanju kojom dokazuje da gospodarski subjekt i osoba ovlaštena za zastupanje nisu pravomoćno osuđeni za taksativno nabrojena kaznena dijela.

1. Postojanje određenog ovlaštenja, suglasnosti i slično koji su gospodarskom subjektu potrebni u zemlji sjedišta za obavljanje djelatnosti povezane s predmetom nabave (odobrenja raznih ministarstava ili drugih nadležnih institucija za obavljanje određene djelatnosti i sl.)
2. Jamstvo za ozbiljnost ponude

Jamstvo za ozbiljnost ponude u vidu Bianco zadužnice ovjerene kod javnog bilježnika ili polaganjem depozita u iznosu od 3% procijenjene vrijednosti predmeta nabave.

Jamstvo za ozbiljnost ponude je jamstvo koje se naplaćuje u slučajevima odustajanja ponuditelja od svoje ponude u roku njezine valjanosti, dostavljanja neistinitih podataka, nedostavljanja izvornika ili ovjerenih preslika, odbijanja potpisivanja ugovora, odnosno nedostavljanja jamstva za uredno ispunjenje ugovora.

1. Jamstvo za uredno ispunjenje ugovora

Jamstvo za uredno ispunjenje ugovora u visini od 10 % od ukupne vrijednosti ponude (s pripadajućim PDV-om). Ponuditelj ga mora dostaviti najkasnije u roku 8 dana od dana potpisivanja ugovora.

Jamstvo može biti u obliku bankovne garancije, bianco zadužnice ili polaganjem depozita i mora vrijediti 30 dana od krajnjeg roka za izvršenje predmeta ugovora.



Bezuvjetna bankovna garancije (u izvorniku) mora biti s klauzulom "plativo na prvi poziv", odnosno "bez prava prigovora".

1. Jamstvo za otklanjanje nedostataka u jamstvenom roku

Jamstvo za otklanjanje nedostataka u jamstvenom roku na rok od 2 godine od dana primopredaje radova/usluga. Nakon primopredaje radova/usluga Izvoditelj je dužan predati Jamstvo za otklanjanje nedostataka u jamstvenom roku, u visini 5% vrijednosti izvedenih radova/usluga s PDV-om.

Jamstvo može biti u obliku bankovne garancije, bianco zadužnice ili polaganjem depozita.

Bezuvjetna bankovna garancije (u izvorniku) mora biti s klauzulom "plativo na prvi poziv", odnosno "bez prava prigovora".

Članak 7.

Rok za dostavu ponuda iz članka 3. ove odluke iznosi najmanje 5 dana, a najviše 15 dana od dana slanja poziva za dostavu ponuda.

Članak 8.

Dokumente koji se dostavljaju na zahtjev Grada, ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave. Ponude se mogu dostaviti u pismenom obliku na adresu Grada ili putem elektroničke pošte (e-mail), ovisno o odluci za svaki pojedini postupak jednostavne nabave. Nakon rangiranja ponuda prema kriteriju za odabir ponude, a prije donošenja odluke o odabiru, Grad može od najpovoljnijeg ponuditelja s kojim namjerava sklopiti okvirni sporazum/ugovor zatražiti dostavu izvornika ili ovjerenih preslika svih onih dokumenata (potvrde, isprave, izvodi, ovlaštenja i sl.) koji su bili traženi, a koje izdaju nadležna tijela.

Članak 9.

Otvaranje ponuda nije javno. Nakon otvaranja ponuda stručno povjerenstvo za jednostavnu nabavu pregledava i ocjenjuje ponude na temelju uvjeta i zahtjeva iz poziva na dostavu ponude.

Članak 10.

O otvaranju, pregledu i ocjeni sastavlja se zapisnik. Na temelju kriterija za odabir ponude daje se prijedlog odgovornoj osobi Grada za donošenje odluke o odabiru.

Za odabir ponude je dovoljna jedna (1) pristigla ponuda koja udovoljava svim traženim uvjetima iz zahtjeva za dostavu ponuda.

Ukoliko ne pristigne ni jedna ponuda ili su sve pristigle ponude nepravilne, neprihvatljive ili neprikladne Grad nije obvezan ponoviti postupak, već može poziv za dostavu ponude dostaviti samo jednom gospodarskom subjektu po svojem izboru ili poništiti postupak.

Rok za donošenje odluke o odabiru je 8 dana od isteka roka za dostavu ponuda.

Grad može u bilo koje vrijeme do sklapanja ugovora, donijeti odluku o poništenju postupka nabave.

Članak 11.

Grad će odluku o odabiru poslati svim gospodarskim subjektima koji su dostavili svoje ponude.

Rok za podnošenje žalbe na Odluku o odabiru je 3 dana od dana primitka odluke i podnosi se gradonačelniku Grada. Odluka gradonačelnika o žalbi je konačna.

Članak 12.

Grad može sa gospodarskim subjektom koji izvršava osnovni ugovor sklopiti dodatak ugovoru ili izdati narudžbenicu :

* za dodatne, nepredviđene i nužne radove koji nisu bili uključeni u početni projekt niti u osnovni ugovor čija vrijednost ne smije prijeći 25% vrijednosti osnovnog ugovora

Članak 13.

Ovom Odlukom propisuje se mogućnost sklapanja Okvirnog sporazuma i/ili Ugovora za nabave od 70.000,00 kn do 200.000,00 kn bez PDV-a (za robu i usluge) odnosno do 500.000,00 kn bez PDV-a (za radove) sa odabranim gospodarskim subjektom, prema uvjetima iz ponude.

Ova Odluka o provedbi postupka jednostavne nabave ne odnosi se na financijske transakcije.

Članak 14.

Ova Odluka stupa na snagu osmog dana od dana objave u «Službenom vjesniku Grada Križevaca».

GRADSKO VIJEĆE GRADA KRIŽEVACA

KLASA: 406-01/17-01/22

URBROJ: 2137/02-02/03-17-1

Križevci, 12. srpnja 2017. PREDSJEDNIK

Marko Katanović